KIRJALLINEN KYSYMYS E-2460/01 esittäjä(t): Camilo Nogueira Román (Verts/ALE) komissiolle. Eurooppalaisten yritysten harjoittama työntekijöiden irtisanominen sekä tuotantotoiminnan ja työpaikkojen siirtäminen vähemmän kehittyneissä maissa sijaitseviin yrityksiin.



Virallinen lehti nro 115 E , 16/05/2002 s. 0093 - 0094



KIRJALLINEN KYSYMYS E-2460/01 esittäjä(t): Camilo Nogueira Román (Verts/ALE) komissiolle (11. syyskuuta 2001) Aihe: Eurooppalaisten yritysten harjoittama työntekijöiden irtisanominen sekä tuotantotoiminnan ja työpaikkojen siirtäminen vähemmän kehittyneissä maissa sijaitseviin yrityksiin Ranskalainen televiestintäyritys Alcatel ilmoitti hiljattain irtisanovansa 20 000 työntekijää ja sulkevansa useita tuotantolaitoksiaan Euroopassa. Vastaavasti se siirtää tuotantoaan vähemmän kehittyneissä maissa sijaitseviin yrityksiin. Näin se ulkoistaa tuotannolliset toimintonsa ja säilyttää tuotekehittelyyn, teknologiaan ja kaupalliseen toimintaan liittyvät tehtävät itsellään. Tästä aiheutuu ongelma, johon EU:n toimielimet eivät voi suhtautua välinpitämättömästi. Alcatel yrittää perustella päätöstään viimeaikaisiin tappioihinsa vedoten. Joissakin tapauksissa yritykset perustelevat massiivisia irtisanomisiaan sillä, että ne voisivat pikaisesti nostaa osakekurssiaan. Tämä taloudellisesti, sosiaalisesti ja poliittisesti vääristynyt käytäntö on yhä tavallisempi. Mitä poliittisia ja juridisia keinoja komissio aikoo käyttää estääkseen tällaiset eurooppalaisten yritysten harjoittamat toimet tai rangaistakseen niistä? Anna Diamantopouloun komission puolesta antama vastaus (23. lokakuuta 2001) Arvoisan parlamentin jäsenen esille ottamat yritysten rakennemuutokset kuuluvat yhteisön lainsäädännön piiriin. Erityisesti voidaan mainita joukkovähentämisistä(1), yritysten luovutuksista(2) ja eurooppalaisista yritysneuvostoista(3) annetut direktiivit, joissa säädetään velvollisuudesta tiedottaa ja kuulla työntekijöiden edustajia tällaisissa tilanteissa. Nämä direktiivit on saatettu osaksi kansallista lainsäädäntöä kaikissa jäsenvaltioissa. Jäsenvaltioiden on ensi kädessä valvottavat, että säännöksiä noudatetaan. Viime kädessä komissio valvoo asiaa. Ehdotus neuvoston direktiiviksi työntekijöille tiedottamista ja heidän kuulemistaan koskevista yleisistä puitteista Euroopan yhteisössä(4) täydentää tätä lainsäädäntökehystä, ja komissio toivookin sen tulevan hyväksytyksi mahdollisimman pian. Lisäksi eurooppalaisista yritysneuvostoista annettua neuvoston direktiiviä 94/45/EY mahdollisesti muutetaan. Näillä kahdella direktiivillä varmistetaan, että kaikkialla Euroopan unionissa noudatetaan asianmukaisia säännöksiä työntekijöiden osallistumisesta yrityksen toimintaan ja rakennemuutoksien vaikutusten käsittelemisestä. Kuten komissio on sosiaalipoliittisesta ohjelmasta annetussa tiedonannossa(5) todennut, se laatii yhdessä yhteisön tason työmarkkinaosapuolten ja muiden toimielinten kanssa yhteisön suunnitelman, jonka tavoitteena on vahvistaa kykyä selviytyä rakennemuutoksista. (1) Neuvoston direktiivi 98/59/EY, annettu 20 päivänä heinäkuuta 1998, työntekijöiden joukkovähentämistä koskevan jäsenvaltioiden lainsäädännön lähentämisestä, EYVL L 225, 12.8.1998. (2) Neuvoston direktiivi 2001/23/EY, annettu 12 päivänä maaliskuuta 2001, työntekijöiden oikeuksien turvaamista yrityksen tai liikkeen taikka yritys- tai liiketoiminnan osan luovutuksen yhteydessä koskevan jäsenvaltioiden lainsäädännön lähentämisestä, EYVL L 82, 22.3.2001. (3) Neuvoston direktiivi 94/45/EY, annettu 22 päivänä syyskuuta 1994, eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä, EYVL L 254, 30.9.1994. (4) EYVL C 2, 5.1.1999. (5) KOM(2000) 379 lopullinen.